Mestna občina Ljubljana, Mestni trg 1, Ljubljana objavlja na podlagi 78. člena in smiselne uporabe 74. in 75. člena Zakona o uresničevanju javnega interesa za kulturo (Uradni list RS, št. [77/07](http://www.uradni-list.si/1/objava.jsp?sop=2007-01-4066) – uradno prečiščeno besedilo, [56/08](http://www.uradni-list.si/1/objava.jsp?sop=2008-01-2344), [4/10](http://www.uradni-list.si/1/objava.jsp?sop=2010-01-0129), [20/11](http://www.uradni-list.si/1/objava.jsp?sop=2011-01-0822), [111/13](http://www.uradni-list.si/1/objava.jsp?sop=2013-01-4130), [68/16](http://www.uradni-list.si/1/objava.jsp?sop=2016-01-2930) in [61/17](http://www.uradni-list.si/1/objava.jsp?sop=2017-01-2916); v nadaljevanju: ZUJIK) ter 51. člena Zakona o stvarnem premoženju države in samoupravnih lokalnih skupnosti (Uradni list RS, št.11/18 in 79/18) in 16. člena Uredbe o stvarnem premoženju države in samoupravnih lokalnih skupnosti (Uradni list RS, št.31/18)

**JAVNI RAZPIS ZA ODDAJO UMETNIŠKIH ATELJEJEV IN PROSTOROV V BREZPLAČNO UPORABO ZA KULTURNE DEJAVNOSTI**

Objavljeno na spletni strani [**http://www.ljubljana.si/**](http://www.ljubljana.si/si/mol/razpisi-razgrnitve-objave/) **od 6. 11. 2020 do 7. 12 2020**.

**PREDMET RAZPISA**

Predmet razpisa je oddaja prostorov v uporabo za kulturne dejavnosti.

Razpis se nanaša na:

**A/3 umetniške ateljeje:**

|  |  |  |  |
| --- | --- | --- | --- |
| *Naslov* | *Nadstropje* | *Št. prostora* | *Velikost m²* |
| Resljeva cesta 18 | 4 | 406 | 34 |
| Breg 8 | Mansarda | S02 | 61,4 |
| Masarykova 24 | 1 | 101 | 43 |

 **B/14 prostorov za kulturne dejavnosti (tloris prostorov je priloga razpisnega besedila):**

|  |  |  |  |
| --- | --- | --- | --- |
| *Naslov* | *Nadstropje* | *Št. prostora* | *Velikost m²* |
| Trg prekomorskih brigad 1\* | 1 | 117 | 21,5 |
| Trg prekomorskih brigad 1 | 1 | 120 | 15,6 |
| Trg prekomorskih brigad 1 | 3 | 306 | 10,7 |
| Trg prekomorskih brigad 1 | 3 | 307 | 5,7 |
| Trg prekomorskih brigad 1 | 3 | 315 | 27,2 |
| Trg prekomorskih brigad 1 | 3 | 327 | 16,7 |
| Trg prekomorskih brigad 1 | 4 | 406 | 11,22 |
| Trg prekomorskih brigad 1\*\* | 4 | 407 | 60,64 |
| 408 |
| 409 |
| Trg prekomorskih brigad 1 | 4 | 410 | 17,5 |
| Trg prekomorskih brigad 1 | 4 | 420 | 16,9 |
| Trg prekomorskih brigad 1 | 4 | 421 | 10,5 |
| Trg prekomorskih brigad 1 | 4 | 422 | 11,2 |

\*v sosednjem prostoru vadijo glasbene skupine, možnost povečanega hrupa

\*\*trije med sabo povezani prostori z enim vhodom

**A. ODDAJA UMETNIŠKIH ATELJEJEV**

Za izvajanje umetniške dejavnosti v prostih ateljejih se lahko prijavijo posamezniki, ki opravljajo dejavnost na področju likovne/vizualne umetnosti in nimajo zagotovljenih primernih prostorov za opravljanje svoje dejavnosti.

**Pogoji za sodelovanje na razpisu:**

Upravičene osebe za sodelovanje na razpisu so posamezniki:

* ki opravljajo dejavnost na področjih likovne/vizualne umetnosti in imajo akademski naziv iz tega področja oziroma so kot posamezniki vpisani v razvid samozaposlenih v kulturi pri Ministrstvu za kulturo s poklicem slikar, kipar, ilustrator, fotograf, grafik, intermedijski umetnik,
* ki svojo dejavnost opravljajo pretežno v Ljubljani,
* niso lastniki prostorov, v katerih lahko izvajajo svojo dejavnost.

**Kriteriji, na osnovi katerih bodo ocenjene prispele vloge:**

Kakovost dosedanjega dela:

1. nagrade

a/ Prešernova nagrada (30 točk)

b/ nagrada Prešernovega sklada, Župančičeva nagrada, mednarodna stanovska nagrada - vsaka po 10 točk (možnih je največ 30 točk)

c/ stanovska nagrada, mednarodna rezidenca ali štipendija, vsaka po 5 točk (možnih je največ 10 točk)

Možnih je največ 70 točk.

2. samostojne razstave (največ po 3 v vsakem sklopu)

a/ v priznanih mednarodnih razstaviščih – vsaka po 10 točk (možnih je največ 30 točk)

b/ v priznanih slovenskih in ljubljanskih galerijah – vsaka po 7 točk (možnih je največ 21 točk)

c/ v priznanih javno dostopnih zasebnih razstaviščih – vsaka po 5 točk (možnih je največ 15 točk)

Možnih je največ 66 točk.

3. dela v javnih zbirkah (največ po 3 v vsakem sklopu)

a/ v priznanih mednarodnih zbirkah – vsaka po 10 točk (možnih je največ 30 točk)

b/ v priznanih slovenskih in ljubljanskih javnih zbirkah oziroma postavitve del v javnem prostoru na območju MOL – vsaka po 7 točk (možnih je največ 21 točk)

c/ v priznanih javno dostopnih zasebnih zbirkah – vsaka po 5 točk (možnih je največ 15) točk)

Možnih je največ 66 točk.

**Uporaba kriterijev:**

Največje možno število točk je 202 točki, najmanjše število točk, da je prijavitelj upravičen do prostora, je 55 točk.

Prijavitelj mora v prijavnem obrazcu navesti prioritetni vrstni red razpoložljivih ateljejev, vendar le-ta ni zavezujoč. V kolikor bo za posamezni prostor več prijaviteljev, bo izbran prijavitelj z višjim številom točk. Prijavitelj, ki ima sicer višje število točk ne glede na izbran prostor, ima prednost pred prijaviteljem z nižjim številom točk. V kolikor bo za posamezni prostor kandidiralo več prijaviteljev z enakim številom točk, bo o izbiri odločal žreb, na katerega bodo povabljeni prijavitelji.

**Vloga mora vsebovati:**

1. fotokopijo diplome na področju likovne/vizualne umetnosti ali dokazilo o vpisu v razvid samozaposlenih na področju kulture pri Ministrstvu za kulturo s poklicem slikar, kipar, ilustrator, fotograf, grafik, intermedijski umetnik,
2. izjavo, da prijavitelj ni lastnik prostorov, v katerih lahko izvaja svojo dejavnost,
3. dokazila o izpolnjevanju kriterijev, na osnovi katerih bo izbran uporabnik ateljeja (priloge: fotokopije nagrad, katalogi, dokazilo o delih v javnih zbirkah, fotografije del v javnem prostoru MOL),
4. v celoti izpolnjen in podpisan prijavni obrazec za točko A.

**Pogoji uporabe umetniških ateljejev:**

* v kolikor ima prijavitelj z MOL že sklenjeno kakršno koli pogodbo za uporabo prostorov, mu le-ta preneha s podpisom nove pogodbe,
* atelje se odda za določen čas pet let,
* uporabnik ne sme oddati ateljeja v podnajem brez soglasja MOL,
* uporabnik je dolžan plačevati obratovalne stroške, stroške rednega vzdrževanja, stroške nadomestila uporabe stavbnega zemljišča (v kolikor izvajanje dejavnosti ni sofinancirano iz državnega proračuna ali iz proračuna Mestne občine Ljubljana), stroške zavarovanj in druge stroške, za katere se stranki dogovorita z najemno pogodbo,
* uporabnik ni upravičen do povrnitve kakršnihkoli vlaganj v poslovni prostor niti ne pridobi nikakršnih pravic na poslovnem prostoru na podlagi vlaganj,
* uporabnik mora pričeti z dejavnostjo v ateljeju v mesecu dni od dneva prevzema prostora, če ni v pogodbi drugače določeno.

**B: ODDAJA PROSTOROV ZA KULTURNE DEJAVNOSTI**

Za brezplačno uporabo prostorov se lahko prijavijo pravne osebe zasebnega prava, registrirane za opravljanje kulturno umetniških dejavnosti in posredovanja kulturnih vrednot, javni skladi s področja kulture in posamezniki, ki opravljajo kulturno dejavnost in nimajo zagotovljenih primernih prostorov za opravljanje svoje dejavnosti.

**Pogoji za sodelovanje na razpisu:**

Upravičene osebe za sodelovanje na javnem razpisu so:

* pravne osebe zasebnega prava, registrirane za opravljanje kulturno umetniških dejavnosti in posredovanja kulturnih vrednot, javni skladi s področja kulture in posamezniki, ki opravljajo kulturno dejavnost,
* za prostore 407, 408 in 409 se lahko prijavi tudi konzorcij pravnih in fizičnih oseb, ki že v prijavi določijo odstotne deleže posamezne pravne ali fizične osebe v skupnih obveznostih,
* prijavitelji, ki svojo dejavnost izvajajo pretežno v Ljubljani,
* niso lastniki prostorov, v katerih lahko izvajajo svojo dejavnost.

**Kriteriji, na osnovi katerih bodo ovrednotene prispele vloge:**

1. Pomembnost programa za kulturno ponudbo Mestne občine Ljubljana (do 35 točk),
2. reference vlagatelja v zadnjih treh letih (kritiški odmevi, odmevi v strokovni javnosti, …) (do 25 točk),
3. vlagatelj ima z MOL sklenjeno Pogodbo o sofinanciranju javnega kulturnega programa za obdobje 2020 – 2023 oz. Pogodbo o sofinanciranju kulturnega projekta v obdobju 2018 - 2020 (5 točk),
4. vlagatelj ima status organizacije, ki deluje v javnem interesu na področju kulture oz. status samozaposlenega v kulturi (2 točki).

**Uporaba kriterijev:**

Največje možno število točk je 67, najmanjše število točk, da je prijavitelj upravičen do prostora, je 20 točk.

Prijavitelj mora v prijavnem obrazcu navesti prioritetni vrstni red razpoložljivih prostorov, vendar le-ta ni zavezujoč. V kolikor bo za posamezni prostor več prijaviteljev, bo izbran prijavitelj z višjim številom točk. Prijavitelj, ki ima sicer višje število točk ne glede na izbran prostor, ima prednost pred prijaviteljem z nižjim številom točk. V kolikor bo za posamezni prostor kandidiralo več prijaviteljev z enakim številom točk, bo o izbiri odločal žreb, na katerega bodo povabljeni prijavitelji.

**Pogoji uporabe prostorov:**

* prostori se oddajajo v uporabo za določen čas petih let,
* prostori se uporabljajo izključno za izvajanje kulturne dejavnosti (ne za npr. skladiščenje),
* uporabnik prostora ne sme oddati v podnajem brez soglasja MOL,
* uporabnik je dolžan plačevati obratovalne stroške, stroške rednega vzdrževanja, stroške uporabe stavbnega zemljišča (v kolikor izvajanje dejavnosti ni sofinancirano iz državnega proračuna ali iz proračuna Mestne občine Ljubljana), stroške zavarovanj in druge stroške, za katere se stranki dogovorita s pogodbo,
* uporabnik ni upravičen do povrnitve kakršnihkoli vlaganj v predmetni prostor niti ne pridobi nikakršnih pravic na prostoru na podlagi vlaganj,
* uporabnik si bo pred podpisom pogodbe ogledal prostor in se odločil po načelu videno – vzeto. Prostor vzame v uporabo v stanju, v kakršnem se nahaja
* primopredaja prostora in ključev se izvrši v roku 8 dni od sklenitve pogodbe;
* uporabnik je dolžan pričeti z opravljanjem dejavnosti v prostoru, ki se mu daje v uporabo, v roku 30 dni po sklenitvi pogodbe.

**Vloga mora vsebovati:**

1. v celoti izpolnjen in podpisan prijavni obrazec B,
2. fotokopije referenc.

**NAČIN IN ROK ZA ODDAJO VLOG**

**Način oddaje vloge - točka A**

Prijavitelji morajo vloge z dokazili poslati priporočeno v zapečateni pisemski ovojnici na naslov: Mestna občina Ljubljana, Mestni trg 1, 1000 Ljubljana, z obvezno oznako na ovojnici **"JR ATELJE - NE ODPIRAJ".** Na zadnji strani ovojnice morajo obvezno naziv in navesti naslov prijavitelja.

**Način oddaje vloge - točka B**

Prijavitelji morajo vlogo z dokazili poslati priporočeno v zapečateni pisemski ovojnici na naslov: Mestna občina Ljubljana, Mestni trg 1, 1000 Ljubljana, z obvezno oznako na ovojnici **"JR – PROSTORI ZA KULTURO - NE ODPIRAJ".** Na zadnji strani ovojnice morajo obvezno navesti naziv in naslov prijavitelja.

Rok za oddajo vlog je do vključno **7. 12. 2020 do 24:00 ure**. Po preteku razpisnega roka bo komisija odprla vse prispele vloge.

Če bo vloga formalno nepopolna, bo prijavitelj pozvan, da jo dopolni. Prijavitelj mora vlogo dopolniti v petih (5) dneh. Če prijavitelj vloge ne dopolni v zahtevanem roku, bo le-ta zavržena s sklepom.

Za formalno nepopolno se šteje vloga:

* ki ne bo vsebovala vseh dokazil in drugih sestavin, ki jih zahteva besedilo razpisa in razpisna dokumentacija in kljub pozivu ne bo dopolnjena v roku za dopolnitev vloge (nepopolne vloge).

Za prepozno se šteje vloga, ki ne bo oddana kot priporočena pošiljka do vključno 7. 12. 2020 do 24.00 ure.

Za neupravičeno osebo se šteje tisti prijavitelj, ki ne sodi v skupino upravičenih oseb.

Po odpiranju vlog bodo s sklepom zavržene vloge prijaviteljev, ki jih niso vložile upravičene osebe ali niso bile pravočasne. Zavržene bodo tudi vloge, ki ne bodo vsebovale vseh dokazil, ki jih zahteva besedilo razpisa ter ne bodo dopolnjene v roku za dopolnitev vloge (formalno nepopolne vloge).

Mestna občina Ljubljana pred sklenitvijo pravnega posla s pravno osebo, ki opravlja gospodarsko dejavnost, ne glede na njen pravni status in način financiranja, ali s fizično osebo, ki ima registrirano gospodarsko dejavnost, v skladu s predpisi o spremljanju državnih pomoči posreduje vse predpisane podatke, vključno z besedilom pravnega posla, ki je podlaga za dodelitev državne pomoči, ministrstvu, pristojnemu za finance, in pridobi njegovo pozitivno mnenje.

Župan lahko ustavi začeti postopek oddaje do sklenitve pravnega posla.

Če izbrani vlagatelj ne bo podpisal najemne pogodbe in prevzel ključev prostora v 15 dneh po pisnem obvestilu, se šteje, da odstopa od svoje vloge.

Tloris prostorov na Trgu Prekomorskih brigad 1 je priloga razpisu.

**INFORMACIJE**

Obrazca za prijavo sta dostopna na spletni strani [**http://www.ljubljana.si/si/mol/razpisi-razgrnitve-objave/**](http://www.ljubljana.si/si/mol/razpisi-razgrnitve-objave/)**.**

Informacije: Saša Ogrizek, sasa.ogrizek@ljubljana.si, 01/306 48 16.

Rezultati razpisa bodo objavljeni na spletni strani MOL.